Aanvaller doodgeskiet wat man op plaas oorrompelEen van die vermeende aanvallers is doodgeskiet. (Foto: Maroela Media) ŉ Vermeende rower is doodgeskiet en sy makker is nog soek nadat hulle glo Woensdag ŉ boer op ŉ plaas in die omgewing van Bishopstowe in KwaZulu-Natal probeer beroof het. Kol. Thembeka Mbele, polisiewoordvoerder in KwaZulu-Natal, sê die 78-jarige man was gisteroggend besig om herstelwerk aan ŉ voertuig op die plaas te doen, toe twee mans, gewapen met ŉ mes, hom oorrompel het. Shawn Herbst, woordvoerder van Netcare 911, sê ŉ worsteling het oënskynlik tussen die man en die aanvallers ontstaan. “Die slagoffer het ŉ skoot afgevuur en een verdagte doodgeskiet. Die ander een het ongedeerd weggekom,” sê Mbele. Herbst sê die tweede aanvaller het volgens die boer in ŉ bos ingehardloop nadat die skoot geklap het. Die polisie doen ŉ geregtelike doodsondersoek terwyl ŉ saak van gewapende roof ook ondersoek word.